Kɛ́ máà zí sɛí' wo ke án ló mɛ̂ɛ' é n bɔ' láà à pé é le.
Sée mɛɛ kɛɛ le an à pè' kwɛi, kangge káá n bhàgilawo, ke ká à pe ka:
le i ló-le wò mɛ́ɛ́ le?
Kɛ́ án à peyè' gá ka nɛ̀ kwɛi láà, àle kɛɛ le ka zowɛ́ɛ́' kúnyèa ka gwílé bɩ́bɩ́lé lɛ́ɛ.
Sée an mai-wùn' peii ka nɛ̀ le:
e fìláá ka bhà, ke án ló.
Atoosiwo mɔ́ɔ́ lò', ke ka zʋʋgbaan-mɛ̀ɛ̀ láà àa nuii ka pé.
Kɛ́ an lò' laá, le an à bɔ ka nɛ̀ le.
Atoosiwo ka zʋʋgbaan-mɛ̀ɛ̀ láà, è nù', àle bele yɛ́ɛ́à lúyáán tó páipái yán bhà, ke wò wo lekini dɔn wúnyóo kɛɛ-mɛ̀ɛ̀bòa le.
È gò' bhi, wò zí à gànnuà àle wʋʋ bhà wo:
mai ké Aatana pé, le é tóyèa à pe bhà le.
Sée àng kpɔ́yè àa tó' wo n lé láà, àle àngbhà wúnyóo fɔ́ɔ́léá le.
È gò' bhi, án ló' woii lɔngwɛ́ɛ́ gi, ke ka yáán yéè kwii n gi láà, wò mai tò Aatana pé-lèè yeà àle bhà le.
È gò' àle gi zí, kulu gò lúyáán tóà *zùzùgwɛ̀ lé-yè láà, wò à-lèè yeà àle bhà wo:
é nù- tói Aatana pe' bhà le.
Ka zʋʋgbaan-mɛ̀ɛ̀- nù', è bele yɛ́ɛ́à lúyáán tó yán bhà kɔɔbò' gi, àle lɛ́ɛ.
Wún' à pè ka nɛ̀-wùn' n bhà láà, e tuàn kpáaá, kɛ́ káá mɔɔ' woii à tó kún-á ka bhà líe le.
À kɛ̀ɛ̀ kwɛiyè láà à gi, Waa Zaazaa' é zí mai-zàà giè mɛ̂ɛ nɛ̀-mɛ̀ɛ̀a láà, è nuà tée' gi, àle zaa góà kaá mai-wùn tó páipái gi le.
Atoosiwo è wʋʋbò' peà láà, yàa à ke góii e lekini gi, kɛ́ è wún páipái' maà n tà, è àle peà, le è leekpɔ̀ɔ̀tili-wùn liélé-nàà kpɔ ka nɛ̀ le.
Wún' é n zʋʋ pé, è àle tó dɔn, le è à si, le è à tàpolo ka nɛ̀, le è to n tɔ́ bhɔ-kɔ̀ɔ̀a le.
Atoosiwo wún páipái' é n nɛ zʋʋ pé, à tó ké zí n lekini n zʋʋ pé.
Pɔɔn- à kɛɛ ke an wɩɩ ma:
wún' é n zʋʋ pé, Waa Zaazaa- àle síà, le è à tàpolo ka nɛ̀ láà, àle lɛ́ɛ.
Yesu' bo', le é wɩɩ' ye:
A-lèè' tó pɩ́ɩ́nɛ́á, ke ka yáán' kwii n gi.
A-lèè' zí tó pɩ́ɩ́nɛ́á, ke káé n ye dɛ́ɛ wo.
Abhà kàleng kemò' sɔ̀ɔ̀ wo ké bhàgilawoà àle gi wo:
È à pe' wo ko nɛ̀ ye:
à-lèè' tó pɩ́ɩ́nɛ́á, ke ko yáán' kwii e gi, ni à-lèè' tó zí pɩ́ɩ́nɛ́á, ke kwéé e ye dɛ́ɛ wo láà la ò, à zíà' lɔ le?
È gò' zí àle gi, è à pe' wo ye:
pɔɔn- à kɛɛ ke e àle pe kwɛi, àle ye e lò e nɛ pé láà la ò, à leng pe zíà' lɔ le?
Wó nùù wɩ́ɩ́à àlei wo:
È à pe' wo ye:
à-lèè' tó pɩ́ɩ́nɛ́á é la ò, àle pe zíà' lɔ le?
É wʋʋ' peii láà, kwáá à gima.
Yesu' à gaa' ye:
wo à pé ke wò e bhàgilawo, le é wɩɩ' àng nɛ̀ ye:
Na án à pe' wo' ma:
à-lèè' tó pɩ́ɩ́nɛ́á, ke ka yáán' kwii n gi, ni à-lèè' tó pɩ́ɩ́nɛ́á, ke káé n ye dɛ́ɛ wo láà, ka ké bhàgilawoii àle-wùn-a láà la wà!
Án à zɛ ka nɛ̀ sii lenglèng tà ma:
ká wosíà, le ka giinna, ke bhaamɛ̀ɛ̀ bhɛ́ibò-le ké wo liágóii le.
Ka zowɛ́ɛ́ ké kpain-à, kɛ́ kaà zowɛ́ɛ́kpàin ké gáláà à gi niidaaá.
À lébhà ké tóà ye nɔ́ng ye' à nɛ́ ye bha- bhɔ à nɛ̀.
À bha láà è bhɔ̀', à zowɛ́ɛ́ ké kpain è tó' wo kpókpóá à bhà láà à-wùn gi.
Kɛ́ è bò' nɛ́ ye-le woá, à zʋʋ ké go e gwílé yúá-wùn tóá, le à zowɛ́ɛ́ nii- daa, é bhaamɛ̀ɛ̀ bhɔyè' gá kpunglà láà à-wùn gi le.
Ka lekini ka zowɛ́ɛ́- kpain-ii à-kɔ̀ɔ̀ do láà àle gi tenglé é le.
Kɛ́ án tuàn kale ka ye dɛ́ɛ ke woà, le ka zowɛ́ɛ́ nii- daa, le mɛngge àa kaà wúnsɛ̀ láà à bhùlùbhúlú koo le.
À-kwèèi láà è bhɔ̀', káá n gílawoii wúnggeá koo.
Kɛ́ án à zɛ ka nɛ̀ sii lenglèng tà ma:
ka wún óó wún' peà n nɛ Aatana nɛ̀ tée láà à gi n tɔ́á ka:
è à kɛ̂ɛ ka nɛ̀, e à tó kɛɛà.
É si' ka dàà n wɛì-yè bhà lii, ke è zin nàa tenglé bhà, káó bhàiwo n nɛ zì n tɔ́á do bhe.
À kɛ̀ɛ̀ kwɛiyè láà à gi, án wɩɩ ma:
ká bhàiwo à zì tò!
Ka à kɛ̀ɛ̀' kwɛi, e à gi-wùn sɛ̀ kɛɛà ka nɛ̀.
Sée è tò' kwɛi, le ka zowɛ́ɛ́ nii- daa tɔ̀kpɛ́tɔ̀kpɛ́lé, le à-lɛ̀ngge àa tó zíà koo le.
Án liang giyèbò' zɛyèa ka nɛ̀ kwɛi lɛ́ɛ.
Kɛ́ bha ke' bhi, è bhɔ̀', wún' è zin n nɛ-wùn bhà láà, án à tó peà ka nɛ̀ tàpúúá, le an liang' zɛà ka nɛ̀ láà, àle àa tó liang giyèa koo le.
Ale-kwèèi láà è bhɔ̀', ká bhàiwoà n nɛ zì n tɔ́á, máá à peii ma:
nle án kaà bhàiwoà à zì le.
Pɔɔn- à kɛɛ ke an àle pe kwɛi, àle ye:
ka lɔ̀ɔ̀ ké n nɛ lekini kɛɛ.
Kɛ́ n lɔ̀ɔ̀- ka kɛɛ' wo, ke n gò n nɛ Aatana pé-wùn' bhɔyèa ka gi mai bhà láà, ka lɔ̀ɔ̀- à kɛ̀ɛ̀ kwɛi àle-wùn gi le.
Án gò- n nɛ pé' wo, le án nu' kpunglà zé le.
Máà zí gó' wo lúyáán tà zé, ke án ló n nɛ pé à gá é le.
Yesu' à pe' kwɛi, le àbhà kàlengbò' wɩɩ' à nɛ̀ wo:
Lɛgaa lɛ́ɛ, í liangzɛii tàpúúá dɔ̀yáa gá tò!
Yáá liang giyè zɛ koo.
À gàn' daa ko yàan tò ko:
í wúnnówùnnó dɔn, le i bhàwùn àa à bhà, ke mɛngge- bhàgilawo daa i gɔ̀n le.
Ale kɛɛ le i gò Aatana pé-wùn' bhɔyèa ko gi mai bhà le.
Kɛ́ le Yesu' à yoobɔ' àng gɔ̀n ye:
Ya bhɔ ka gi mai bhà tò è?
Ká ka yáán tó, bha ke' bhi, ya tó kúlúá, kɛ́ è bhɔ̀', ká n tóà n doá, le kanó ka wɛinna dolodolo, le ka lo ka zòà-zàa le.
Kɛ́ nle máá n doá, ko ni n nɛ' kó kiá le.
Sée án liangzɛ̀- ka nɛ̀ kwɛi, ke ka zowɛ́ɛ́- nù kpáá' wo n sáà gi le.
Ká zowɛ́ɛ́kpàin-lèè-le yeà lúyáán tà zé, kɛ́ ká ka zʋʋ gbaan, má gie' wo lúyáán tó gɔ̀n lɛ́ɛ.